**Beszámoló a Női Misszió 2014. esztendőben végzett szolgálatairól – *B. Pintér Márta***

A 2014-es esztendő második felét karakteresen meghatározta az a május hónapban felém érkezett megkeresés, hogy a Sztehlo Gábor Evangélikus Óvóda, Általános Iskola és Gimnázium **iskolalelkészi szolgálatát** vállaljam el. Szeptember elsejétől tehát a női missziós szolgálatomat e beosztásom mellett**, jogilag negyed státuszban** végzem. A keretekhez képest ugyanakkor a feladatok nem csökkentek egyenes arányban.

S bár az iskolai szolgálat csupán szeptember elsejével kezdődött, májustól mégis számos iskolai rendezvényen kellett részt vennem.

Az elmúlt esztendő első felének legnagyobb feladata a **Nairobi Girls** elnevezésű kenyai evangélikus lánykórus Magyarországra hívásának előkészítése és megszervezése volt. Bár az Evangélikus Külmissziói Egyesület árvák közötti szolgálatára hívták fel elsősorban a figyelmet a koncertsorozatukkal, ők egyben a Női Misszió vendégei is voltak. A soltvadkerti Szélrózsa találkozón pedig különösen is vonzóvá tették a Küldetés sátorban hangzó előadásokat, a bel- és külmisszióit népszerűsítő programokat. Úgy értékelem, hogy a velük készült interjúkból, hangzó anyagokból a mai napig „profitálhatunk”. A lányok megszólalásukkor olyan kérdéseket is felvetettek (keresztények kapcsolata a muszlim lakossággal, hagyományok, káros rituálék: pl. nők körülmetélése, korrupció, erőszak terjedése…), amelyekkel kapcsolatban senki sem hallgathat a mai globalizálódó világban. A Női Misszió 2015-ös évre vonatkozó tartalmi tervezésében ezért szerepelnek ezekkel a témákkal való foglalkozás.

A sok energiát felemésztő, de már évek óta megszokott alkalmakat felsorolásszerűen említem, szólva arról a külmissziói alkalomról is, amely személyemben, mint az EKME lelkészi elnökében összekapcsolódik, s ez pedig a „Vízkereszt a külmisszió ünnepe” akció, amelynek megnyító istentiszteletére 2014-ben Cinkotán került sor.

* 2013. december 31–január 1. – Páratlan szilveszter, éjféli istentisztelettel
* január 4. – Cinkotai evangélikus templom – Vízkereszt a külmisszió ünnepe (EKME)
* január 25. – Világimanap előkészítő konferencia – MEÖT székház
* február 6. – Házasság hete sajtótájékoztató – Mohay Tamás és Keresztes Ildikó a hét arcaival
* február 10–15. – Házasság Hete alkalmai (14-én Bálin-napi koncert a Boyzless Voice és a High5 férfikar szolgálatával)
* március 18. – Nők és Reformáció – nemzetközi szervezőbizottság, ülése (Bécs)
* március 3–7. – Világimanapi szolgálatok Magyarországon és Bajorországban
* március 12. – Missziói beszélgetés a Hittudományi Egyetem kollégiumában
* április 5. – Nyugdíjas és özvegy papnék és lelkésznők csendesnapja – Deák tér
* **április 9–13. – Learn me Learn with me – roma nők meglátogatása**

**( EFECW pályázat)**

* április 23–27. – Samraj Christian, indiai teológus és felesége Esther Mo-i látogatása
* május 15–18. – Női hétvége: Teremts békét! (Előadók többek közt: P.Tóthné Szakács

Zita, Bedő Sándor, Oláh László ezredes – Révfülöp

* június 11–17. – Világimanapi konferencia – Európa régió – Salzburg
* június 21. – Missziói előadás – Balatonalmádi
* június 30. – július 4. – Learn me, Learn with me konzultáció – Balatonfüred
* július 10–13. – EKME nyári konferencia
* július 9–29. – Nairobi girls (Missziói konf, Szélrózsa és koncertsorozat)
* július 27. – augusztus 2.– Egyedülálló szülők és gyermekeik konferenciája
* augusztus 21–23. – Reménység tábor – Aszód
* szeptember 18–20. – Reformáció öröksége: Nők és a tudás – Közép-Európa konferencia, Bécs (workshop tartása: Uhrin Anikó, a debreceni Roma Szakkolégium igazgatójával együtt )
* szeptember 27–30. – Rummelbergi főiskolások látogatása
* október 4. – Regionális Nőkonferencia – MEÖT székház (igehirdetés)
* október 15. – Irodalmi teaház amatőr költők részvételével ( Országos Iroda)
* október 25. – Pünkösdi egyház Nőkonferenciája Elisabeth Mittestadttel (MEÖT képviseletében)
* október 31. – reformációi szolgálat – Alberti
* november 9. – vendégszolgálat Pestszentlőrinc
* november 15. – Páratlan „csendesnap” 45 fővel (Országos Iroda)
* november 23. – vendégszolgálat – Pilis
* december 14. – igehirdetői szolgálat Tamás misén (MEŐT székház)
* december 16. – adventi vendégszolgálat – Bp. II.
* december 21. – Adventi koncert (Boyzless voice) igehirdetés – Kispesti Baptista Gyülekezet
* december 31. – Páratlan szilveszter ( Bp.-Deák tér)

A felsoroltakon kívül havi rendszerességgel tartjuk meg a női imaalkalmat, a Páratlan Klubban pedig az imaórát, a hó utolsó hétfőjén, teaházat, filmklubot, angol nyelvű bibliaórát és egy-egy tematikus alkalmat.

Az időpontok közt kiemeltem egy ökumenikus programot, amelynek a megvalósulásban nagyon nagy mértékben vettem részt én magam is. Az Európai Nők Ökumenikus Fórumánál én pályáztam, s nyertük el a támogatást az „Ismerj meg, ismerkedj’” program végrehajtásához. A projekt két részből állt: egy tanulmányútból Észak-Magyarországon (református helyszínek) és Sárszentlőrincen, amelynek során a résztvevők megismerkedhettek azon gyülekezetek szolgálatával, életével, ahol a lakosság nagyobb része cigány. Az áprilisi út, s az azt követő nyári kiértékelő konferencia célja az volt, hogy az előítéletek megszűnjenek, egymás megismerése segítse a befogadást, sőt a kölcsönös támogatást. Míg a látogató program – egy kivételével – nem roma résztvevőkkel zajlott, addig a balatonfüredi konferencián már fele-fele volt az arány.

Beszámolómat a konferencia svájci résztvevőjének, a férje révén „magyar” Kahtrin Gyarmathynakt a vallomásával zárom, aki az európai nőszervezet delegáltjaként vett részt az alkalmon:

*„Jó volt látni a sok elkötelezett roma nőt. Azt is tudomásul vettem, hogy ez a munka kis lépésekből áll, s hogy sok türelem is kell hozzá. De biztos vagyok, hogy meglesznek az eredmények valamikor.”*

Kathrin egyszerűnek tűnő, de roppant bölcs megállapítása azóta szinte mottóként szolgál számomra. Iskolai feladataim végzése közt érzékelem, bizony csak apró, finom lépésekkel lehet közelebb jutni a mai – Krisztus ügyében még intakt – fiatalok szívéhez, de így van azokkal a nőkkel és férfiakkal kapcsolatban is, párosokkal és páratlanokkal egyaránt, akikkel a női missziós szolgálatom révén kerülök kapcsolatba. Türelem kell és elkötelezettség és természetesen bizalom, hogy az Úr, aki elhívott minket a szolgálatba, megadja az eredményt is.